kardosdrur/scandi-wiki huggingface dataset:
Opel

Opel Automobile GmbH  (i daglig tale Opel) er en tysk bilproducent, som har været et datterselskab af Stellantis siden 16. januar 2021. Firmaet var ejet af den amerikanske bilproducent General Motors fra 1929 til 2017 og af Groupe PSA, en forgænger for Stellantis fra 2017 til 2021. Under GM's ejerskab begyndte Opel fra 1960'erne at samarbejde med britiske Vauxhall Motors og fra 1980'erne blev Opels modeller solgt i Storbritannien under Vauxhall-mærket. Nogle Opel-modeller blev solgt i Australien med Holden-mærket indtil 2020 og i Nordamerika og Kina under Buick-, Saturn- og Cadillac-mærkerne.

Historie 
Opel blev grundlagt i 1862 i Rüsselsheim am Main af Adam Opel og startede med at producere symaskiner. Virksomheden begyndte at fremstille cykler i 1886 og biler i 1899. Med Opel RAK-programmet under ledelse af Fritz von Opel spillede virksomheden en vigtig rolle i luftfartens og rumfartens historie: Der blev opnået flere landhastighedsrekorder, og verdens første bemandede raketdrevne flyvninger blev udført i 1928 og 1929.

Efter omdannelse til et aktieselskab i 1928 købte General Motors i 1928 80% af aktierne for lidt under 26 millioner dollars, og de resterende 20% i 1931. Opel etablerede i 1929 som er den første tyske bilproducent et forsikringsselskab og en bank, der kunne finansiere bilkøb med en afdragsordning.

Det er hævdet, at Opel i nazitiden brugte tvangsarbejde til at bygge lastbiler. Opel var stærkt involveret i produktion af lastbiler og andet udstyr til den nazistiske krigsmaskine.

6. marts 2017 blev det annonceret, at franske Groupe PSA havde opkøbt General Motors europæiske forretning, herunder Opel og Vauxhall.

Opels slogan var førhen 'Wir leben Autos'. Det er en fiks omformulering af udtrykket 'Wir lieben Autos', som betyder 'Vi elsker biler'. Det nuværende slogan er “The future is everyone’s”.

I 2015 kom en ny mikrobil (fremstillet i Sydkorea) nemlig Karl - som er opkaldt efter mærkets grundlæggeres ene søn.

Opel har også tidligere tæt samarbejde med bl.a. Suzuki, Renault og Fiat.

Modeller

Aktuelle modeller 
Herunder de aktuelle Opelmodeller:

OPC 

Opel Performance Center blev lanceret i 1997 og laver "fabrikstun", og diverse Opel modeller, bl.a. Corsa, Astra, Vectra, Insignia og Zafira, findes i OPC udgaver, som er tunet ekstra fra fabrikken. Konceptet svarer til eks: BMWs M-division eller Mercedes´ AMG sektion. OPC er også leverandør af ekstraudstyr forhandlet af Opel eks; gearkno-pper, pedaler m.m. Tidligere (fra 1968) brugte Opel ofte det selvstændige firma Irsmcher GmbH til at lave ekstraudstyr til fabriksforhandlede biler, eksempel Opel Manta i200, Ascona C Irmscher Edition osv. OPC er en underdivision til Opel og dermed ejet af Opel og GM.

Tidligere modeller 
 Opel Kadett
 Opel Rekord
 Opel Ascona
 Opel Vectra
 Opel Calibra
 Opel Omega
 Opel Signum
 Opel Sintra
 Opel Senator
 Opel Kaptajn
 Opel Olympia
 Opel 1200

 Opel Admiral
 Opel Commodore
 Opel Manta
 Opel Tigra
 GT 1968
 GT 2006
 Opel Frontera
 Opel Super Six
 Opel Normallimosine
 Opel Diplomat
 Opel Monza
 Opel Blitz
 Opel Ampera
 Opel Meriva
 Opel Agila

Referencer

Eksterne henvisninger 

 Opel Danmark

 
Etableret i 1862
Politiske partier i Sverige

Politiske partier i Sverige lister politiske partier i Sverige. 

Sverige har et flerpartisystem med talrige partier, hvor det kun sjældent er tilfældet, at et enkelt parti har kunnet opnå flertal alene, hvorfor Sverige har en lang tradition for koalitionsregeringer.

Partierne 

Bogstavet eller bogstaverne i parentes er de forkortelser, som svenske medier bruger.

Partier i Rigsdagen 
Partier repræsenteret i det svenske parlament, Riksdagen (sorteret efter flest medlemmer af Riksdagen):

Partier uden for Rigsdagen 

 Feministiskt initiativ (Feministisk initiativ)
 Piratpartiet (Piratpartiet)
 Svenskernes Parti (Svenskarnas Parti)
 Sveriges Kommunistiska Parti (Sveriges Kommunistiske Parti)

Se også 
 Politiske partier efter land

Sverige
 
Partier i Sverige
Marcipanbrød

Marcipanbrød er navnet på et stykke konfekt lavet af marcipan, men tillige kælenavn for 9 lokomotiver bygget af lokomotivfabrikken Frichs i Århus i 1952 på grund af deres markante karrosseri.

Marcipanbrød er i nyere tid også blevet kaldt 'Glistrupbrød' pga. politikeren Mogens Glistrups store passion for dem.

Historie 
Marcipanbrødet så første gang dagens lys i Danmark i 1898 fremstillet af Anthon Berg, og har siden da været en yndet og populær spise blandt mange danskere.

Ingredienser 
Marcipan består typisk af søde mandler og sukker, men til marcipanbrød bruger man gerne en lille procentdel bitre mandler til at opnå den karakteristiske smag.

Referencer 

Konfekt
Marcipan
Endlösung der Judenfrage

Endlösung (= endelig løsning) var nazisternes plan om at fjerne alle jøder i Europa. Den blev vedtaget på Wannseekonferencen den 20. januar 1942.

Endlösung der Judenfrage (endelig løsning af det jødiske spørgsmål) henviser til holocaust.

Under slaget om Moskva blev det i januar 1942 klart, at det ikke ville blive muligt at slippe for jøder og andre "uønskede" ved - som planlagt - at forflytte dem langt ind i Rusland. Konferencens mødereferater om jødernes endelige skæbne indeholder eufemismerne "evakuering" og "forflyttelse". Den tidligere plan om "territoriel løsning" var helt forladt; nu tales der om en "endelig løsning", og for første gang mærkes en uudtalt panik for at undvære den etniske udrensning, krigen østpå havde åbnet.

Der er ikke tegn på en Endlösung i de nordiske lande.

Note

Se også 
 Holocaust
 Aktion Reinhard
 Mein Kampf

Eksternt link 
 Faksimile-protokol for "Wannsee-Konferencen" den 20. Januar 1942 

Antisemitisme
Folkedrab
Holocaust
Nazi-Tyskland
Gry Bay

Gry Wernberg Bay (født 15. august 1974 på Frederiksberg i Danmark) er en dansk sanger og skuespiller. Hun fik sit gennembrud i den tyske tv-serie Dr. Monika Lindt – Kinderärztin, Geliebte, Mutter (1996). Serien blev produceret af RTL, der også brugte hende i tv-filmen Hosenflattern (1998). Gry Bay er kendt for sin stærkt seksuelle rolle i filmen All About Anna (2005).

I dansk film fik Gry Bay sin første rolle i hiphop-komedien Slim Slam Slum (2002), hvortil hun komponerede flere af sangene. Hun blev landskendt via sin titelrolle i Zentropa og Innocent Pictures' erotiske komedie All About Anna (2005). På Venedig-festivalen 2005 kunne man igen opleve Gry Bay nøgen i Pipilotti Rists video-installation Homo sapiens sapiens vist som særudstilling på Louisianna. Siden har hun blandt andet medvirket i spillefilmene Betonhjerter (2005) og Grønne hjerter (2006).

I 90'erne medvirkede hun i musicals som West Side Story, Grease, Guys and Dolls, Crazy For You og Me And My Girl, og på Nørrebros Teater spillede hun rollen som Brooke Ashton i Michael Frayns komedie Noises Off. Hun har været forsanger i bandet Crispy (XPY) og turnerer hyppigt verden rundt som medlem af det amerikanske band Kid Creole and the Coconuts.

I oktober 2003 kårede læserne af bladet M! Gry Bay som en af Verdens 100 Mest Sexede Kvinder. I juli 2004 kårede læserne af FHM hende også som en af Verdens 100 Mest Sexede Kvinder.

Efter barsel vendte hun i 2014 tilbage til scenen i PIPPI - The Musical på Bremen Teater, en dramatisering af Astrid Lindgrens børnebøger med musik af Sebastian.

Gry Bay har studeret drama på Københavns Universitet, hvor hun skrev speciale om Shakespeare. Hun er også uddannet clairvoyant.

Udvalgt filmografi

Referencer

Eksterne henvisninger 
 
 

Personer fra Frederiksberg
Skuespillere fra Danmark
Pornoskuespillere fra Danmark
Alumni fra Københavns Universitet
Socialdemokraterne (Sverige)

Sveriges Socialdemokratiske Arbejderparti (på svensk: Sveriges socialdemokratiska arbetareparti, også kendt som Socialdemokraterna) er et større svensk politisk parti. Partiet blev grundlagt i 1889 med Hjalmar Branting som leder. I 1917 forlod flere medlemmer dog partiet for at danne, hvad der i dag er Vänsterpartiet. Partiets nuværende formand er Magdalena Andersson.

Partiets ideologi er socialdemokratisme og deres medlemsskare er primært blandt offentligt ansatte, arbejdsløse, intellektuelle og indvandrere. Megen af partiets magt stammer fra det stærke bånd til den svenske fagbevægelse.

Partiet er medlem af Socialistisk Internationale, De Europæiske Socialdemokrater samt SAMAK. Den officielle ungdomsorganisation er Sveriges Socialdemokratiska Ungdomsförbund.

Nyere politisk historie 
Partiet har traditionelt været regeringsværende i Sverige, kun afbrudt af korte perioder med forskellige borgerlige regeringer. Således lykkedes det Ingvar Carlsson at beholde magten frem til 1991 efter mordet på Olof Palme i 1986. Partiet sad i opposition i perioden 1991-1994, hvor Moderaternas Carl Bildt var statsminister. Hernæst kom Ingvar Carlsson tilbage, inden han trådte tilbage og overgav posten til til partikollega Göran Persson i 1996.

Valget 2006: Persson mister magten 
Indtil Riksdagsvalget 2006 var Göran Persson således partiets leder og landets statsminister. Persson havde siddet i 10 år på posten, og virkede efter vælgernes opfattelse udkørt som statsminister. Flere rygter gik på, at Persson havde udset Anna Lindh som sin efterfølger op til valget i 2006, men da hun blev myrdet nogle år i forvejen, blev dette umuliggjort.

Efter Riksdagsvalget, hvor partiet mistede magten og den borgerlige Alliance for Sverige i stedet fik flertal, meddelte Persson imidlertid, at han fratrådte posten som leder. Den 18. januar 2007 meddelte partiets valgudvalg, at Mona Sahlin var udvalgets eneste kandidat til posten som partiformand.

Nederlaget i 2010 

Efter det katastrofale valgnederlag 19. september 2010, hvor partiet fik sit dårligste resultat i 100 år, valgte Sahlin at træde tilbage som leder. Partiet valgte på en ekstraordinær kongres 25. marts 2011 det 48-årige riksdagsmedlem Håkan Juholt, Oskarshamn, som ny formand for partiet. Flere navne var i spil op til valget, men det var en enig valgkomité (en såkaldt "valberedning"), der indstillede Juholt som ny leder af Socialdemokraterna.

Juholts karriere som socialdemokratisk leder blev dog kort, og han endda med at måtte træde tilbage allerede i januar 2012, hvor han blev fældet af en politisk skandale involverende rod i kørselsregnskaber. I stedet blev Stefan Löfven valgt som ny politisk leder af partiet.

Valget 2014

Valghistorie

Riksdag

Europa-Parlamentet

Partiledere 
 Kollektivt lederskab, 1889–1896
 Claes Tholin, 1896–1907
 Hjalmar Branting, 1907–1925
 Per Albin Hansson, 1925–1946
 Tage Erlander, 1946–1969
 Olof Palme, 1969–1986
 Ingvar Carlsson, 1986–1996
 Göran Persson, 1996–2007
 Mona Sahlin, 2007–2011
 Håkan Juholt, 2011–2012
 Stefan Löfven, 2012–2021
 Magdalena Andersson, 2021–

Referencer 

Politiske partier i Sverige
Socialdemokratiske partier
Etableret i 1889
Fredrik Reinfeldt

John Fredrik Reinfeldt (født 4. august 1965) en svensk liberalkonservativ politiker, der var Sveriges statsminister fra 2006 til 2014. Han var partileder for det liberal-konservative parti Moderaterne fra 2003 til 2015.

Biografi 
Reinfeldt er søn af Bruno og Birgitta Reinfeldt. Han blev valgt som partileder for Moderaterne den 25. oktober 2003, hvor han efterfulgte Bo Lundgren, og var efter dannelsen af Alliance for Sverige statsministerkandidat for den borgerlige fløj i det svenske parlament. Ved Riksdagsvalget 2006 fik den borgerlige fløj flertal, og Reinfeldt blev svensk statsminister.

Reinfeldts Alliance for Sverige tabte valget i september 2014, og Reinfeldt meddelte på valgaftenen, at han trådte tilbage som statsminister og senere hen som leder af Moderaterne. Statsministerposten blev overtaget af Stefan Löfven fra Socialdemokraterne. Senere har Reinfeldt fået en post, hvor han skal bidrage til at gøre folk mindre udsat for kriminalitet i hverdagen. 

I 2016 holdt Reinfeldt en tale for indvandrerungdom i Södertälje, hvor han sagde: "Ursvenskt är bara barbariet. Resten av utvecklingen har kommit utifrån."

Kilder

Eksterne henvisninger 

Sveriges statsministre
Partiledere for det svenske Moderata Samlingspartiet
Mark Stevens

Mark Stevens er en engelsk skuespiller, der i Danmark er bedst kendt for sin romantiske hovedrolle i Zentropas pornofilm All About Anna (2005), hvor han spiller over for Gry Bay.

Mark Stevens er født i Zimbabwe, men uddannet på Birmingham Universitet og derefter på The Birmingham Theatre School. Hans teaterroller omfatter bl.a. Gerardo i Døden og jomfruen, Fader Laurence i Romeo og Julie og titelrollen i Macbeth på C’est Tous Theatre i Preston; samt Duke Senior/Duke Frederick i Som man behager og Orsino i Helligtrekongersaften for Open Hand Productions i Cambridge.

Desuden har Mark Stevens spillet Mark Anthony i en turnerende opsætning af Julius Cæsar for MDCC, og Hector i en turnerende opsætning af Troilus og Cressida med Clwyd Theatr Cymru. Andre nyere teaterroller omfatter turnerende opsætninger af Naked Flame og af John Godbers On the Piste for Hull Truck Theatre.

Mark Stevens har også optrædt i ikke-pornografiske filmroller under navnet Adrian Bouchet – blandt andet i komedie-thrilleren Nine Dead Gay Guys (2002) med Steven Berkoff. Han kunne desuden opleves i rollen som vovehals over for Mandy Moore i Andy Cadiffs romantiske komedie Chasing Liberty (2004), og som borebisse i Paul Andersons action/gyser-hit Alien Vs. Predator (2004).

Eksterne kilder/henvisninger 
 

Skuespillere fra England
Pornomodeller fra England
Tjek fødsels- og dødsår
Moderaterna

Moderaterna (fulde navn Moderata samlingspartiet), på dansk tidvis også benævnt Moderaterne, er et liberal-konservativt politisk parti i Sverige. Partiet er medlem af International Demokratisk Union samt Europæisk Folkeparti.

Partiet står i spidsen for Alliance for Sverige og fik sammen med tre andre borgerlige partier regeringsmagten efter riksdagsvalget 2006. Partileder Anna Kinberg Batra blev den 25. august 2017 presset til at trække sig efter en række dårlige tal i meningsmålingerne. Hun afløstes af Ulf Kristersson.

Historie 
Partiet har rødder tilbage til 1800-tallets konservative grupper i den svenske rigsdag.

I 1904 blev Allmänna valmansförbundet stiftet. Dermed fik rigsdagens højreorienterede partier fik en fælles landsorganisation.

Fra 1888 fandtes der to konservative partier i rigsdagens første kammer:
 
 Protektionistiska partiet, der i 1910 skiftede navn til Förenade högerpartiet
 Minoritetspartiet, der i 1905 skiftede navn til Första kammarens moderata parti (eller bare Moderata partiet).

I 1912 gik Højre og Moderate sammen og dannede Första kammarens nationella parti, som uofficielt blev kaldt Förstakammarshögern. Dette parti bestod til og med rigsdagssamlingen i 1934.

I rigsdagens andetkammer blev Lantmannapartiet dannet allerede ved kammerets oprettelse i 1867. I en periode var Landsmandspartiet delt i Gamla lantmannapartiet og Nya lantmannapartiet. I 1903 opstod De moderata reformvännernas grupp, der i 1906 skiftede navn til Nationella framstegspartiet. I 1912 gik Landmandspartiet og Fremskridtspartiet sammen og dannede Lantmanna- och Borgarepartiet, som uofficielt blev kaldt Andrakammarshögern. Dette parti bestod til og med rigsdagssamlingen i 1934.

Fra og med rigsdagssamlingen i 1935 gik rigsdagens konservative grupper sammen i eet parti, der hed Högerns riksdagsgrupp. I 1938 skiftede Allmänna valmansförbundet navn til Högerns riksorganisation.
 
Fra 1952 kaldte partiet sig Högerpartiet

I 1969 skiftede partiet navn til Moderata Samlingspartiet.

Partiets statsministre efter 1904 
 Christian Lundeberg (1905)
 Arvid Lindman (1906-1911)
 Carl Swartz (1917)
 Ernst Trygger (1923-1924)
 Arvid Lindman (1928-1930)
 Carl Bildt (1991-1994)
 Fredrik Reinfeldt (2006-2014)
 Ulf Kristersson (2022-)

Referencer

Eksterne henvisninger 

  Officiel hjemmeside

Politiske partier i Sverige
Konservative partier
Etableret i 1904
Anne Mari Lie

Anne Mari Lie, tidligere Kaas, (født 2. august 1945 i København, død 1. maj 1989) var en dansk forfatter, tøjdesigner, og skuespiller.
Hun var gift med skuespilleren Preben Kaas (1970-75) og fik med ham sønnen Nikolaj Lie Kaas (1973).

Opvækst 
Lie voksede op som Jehovas Vidne, men trådte ud af det som 18 årig.

Død 
Hun begik selvmord og døde 1. maj 1989. Hun er begravet på de ukendtes gravsted på Rødovre Kirkegård.

Filmografi

Film

Bøger 
 Fløde 2 (1979)
 Brud(e)stykker (1980)
 Filemon og Fertille – osse en familie (1982)
 I Lie måde (1984)
 Mor hænger og dingler nede i æbletræet (1984)
 Pas Lie dig selv : ung, smuk og sund i alle aldre (1986)

Referencer

Eksterne henvisninger 
 

Personer fra København
Romanforfattere fra Danmark
Skuespillere fra Danmark
Personer der har begået selvmord
Faglitterære forfattere fra Danmark
Dansksprogede forfattere fra Danmark
Cunningham

Cunningham kan referere til

 Briggs Cunningham – vindende skipper i America's Cup, motorsportsentusiast mv.
 Ward Cunningham – en programmør og Wiki-foregangsmand
 Cunninghamhal – et nedhal på et sejlskib, opfundet af Briggs Cunningham
Brud (kvinde)

En brud er den kvindelige deltager i et bryllup. Hun følges ofte af en eller flere brudepiger. Hendes mandlige partner er brudgommen eller bare "gommen".

Før en brud formelt kan kaldes "kone" eller tituleres "fru" (efterfulgt af gommens efternavn), skal hun færdiggøre den formelle bryllupsprocedure. I nogle kulturer er et vellykket samleje mellem bruden og brudgommen et nødvendigt trin til at færdiggøre (eller fuldbyrde) bryllupsceremonien.

I Europa og Nordamerika er brudens påklædning typisk en formel kjole og somme tider et diadem. Ved førstegangsbryllupper  er en hvid kjole sædvane – en tradition, som startede ved Dronning Victorias bryllup. Etiketten foreskriver, at en hvid brudekjole ikke må bæres ved efterfølgende bryllupper (da den er en direkte symbol på jomfruelighed), men dette ignoreres ofte nu om dage. Ud over bryllupskjolen bærer bruden normalt også et slør og en buket blomster. I nogle områder bærer brude et strømpebånd, som gommen senere fjerner efter ceremonien.

Se også 
 Brudepige
 Blomsterpige
 Brudgom
 Forlover

Eksterne henvisninger 

 Indiske brude på frimærker 

Bryllup
Kvinder
Jensens Bøfhus

Jensens Bøfhus er en dansk restaurantkæde med 21 bøfrestauranter i Danmark, 6 i Sverige og 1 i Norge. Palle Skov Jensen åbnede den første restaurant i centrum af Aarhus i 1984 under navnet Bøf España. I årene efter købte han yderligere en håndfuld restauranter, og i 1990 blev navnet ændret til Jensen's Bøfhus, og på det tidspunkt var der i alt fem restauranter. I 2016 fjernes apostroffen i navnet, sådan at navnet er Jensens Bøfhus og følger Retskrivningsordbogen.

Virksomheden drives i aktieselskabet Danske Familierestauranter A/S, og omsatte i 2012 for 943 mio. kr. Jensens Bøfhus beskæftiger næsten 2.000 medarbejdere og besøges af flere end 5,5 mio gæster om året.

Historie 
I 1997 begyndte Jensens Bøfhus selv at opskære og modne kødet til restauranterne på en skærestue i Holstebro. Det førte i år 2000 til etableringen af Jensen's Foods og fabrikken i Struer. Herfra sendes kød og saucer til restauranterne, men også færdigretter som f.eks. spareribs, saucer og coleslaw, der sælges i detailhandlen, laves her. I 2012 skiftede Jensen's Foods navn til Jensen's Køkken og 2016 til Jensens Køkken.

Fra 2007 til 2016 havde Jensens Bøfhus en afdeling i Lübeck i Tyskland. Den 2. maj 2012 åbnede Jensens Bøfhus sin første restaurant i den norske hovedstad Oslo. Jensens Bøfhus har dermed restauranter i tre lande: Danmark, Norge og Sverige.

I 2013 rundede omsætningen en mia. kr. Siden er omsætningen faldet voldsomt og lå i 2019 på 472 mio. kr.

I en højesteretsdom den 19. september 2014 vurderer Højesteret, at "Jensens" har fornødent særpræg til at kunne opnå beskyttelse efter varemærkeloven, og at restauratøren Jacob Jensen har udnyttet Jensens Bøfhus' varemærke ved at markedsføre sin restaurant "Jensens Fiskerestaurant" i Sæby. Sæby Fiskehal, som driver Jensens Fiskerestaurant, skal betale 200.000 kr. til Jensens Bøfhus for krænkelse af varemærkerettigheder og for at bruge det logo, som blev forbudt ved Sø- og Handelsrettens dom sidste år. Efter kendelsen bliver Jensens Bøfhus på sociale medier udsat for en shitstorm, med forbrugerkritik og trusler om boykot.

I 2018 blev flere restauranter i Danmark lukket på grund af et stort underskud i regnskabsåret 2017.

Kædens hovedkontor ligger ved Fruens Bøge i Odense ved en af kædens restauranter.

Referencer

Eksterne henvisninger 

 Jensens Bøfhus 

Restaurantkæder i Danmark
Virksomheder i Odense
Etableret i 1990
Bakkebølle

Bakkebølle er en bebyggelse på Sydsjælland beliggende i Vordingborg Sogn, øst for Vordingborg. Landsbyen er en del af Vordingborg Kommune og tilhører Region Sjælland.

Bakkebølle var indtil 1774 ejet af Vordingborg Rytterdistrikt, siden kom det under godset Liliendal ved Mern. I landsbyen er rejst en sten til minde om Bakkebølles frikøb fra Liliendal i 1795, hvor de 16 bøndergårde overgik til selveje. Tidligere var der i Bakkebølle et trinbræt på Kalvehavebanen.

Den danske opfinder Jacob Ellehammer blev født i Bakkebølle i 1871.

Kunstneren Kay Nielsen ejede et hus i Bakkebølle, hvor han opholdt sig i perioder sidst i 1940'erne og i begyndelsen af 1950'erne .

Syd for landsbyen (ved Sjællands sydkyst, vest for Farøbroerne) ligger sommerhusområdet Bakkebølle Strand.

Referencer 

Lokaliteter i Vordingborg Kommune
Bo Spellerberg

Bo Dybdal Spellerberg (født 24. juli 1979 i Gladsaxe), er en dansk professionel håndboldspiller, der fra 2020 agerer spillende assistenttræner for den danske 1. divisionsklub, HØJ Elitehåndbold. Han har tidligere spillet for KIF Kolding København. Han fik sin debut på landsholdet i 2000. I 2002, med Torben Winther som træner, fik han slutrunde-debut med EM-bronzen i Sverige i 2002. Han vandt i 2008 EM-guld i Norge med det danske landshold, med sejr over Kroatien i finalen. Han har pr. 29. oktober 2017 spillet 245 landskampe og scoret 332 mål.

Privat 
Bo Spellerberg har været gift med København Håndbolds stregspiller Louise Svalastog Spellerberg, med hvem han har en datter.

Kluboversigt 
 FIF
 Ajax København
 KFUM København
 KIF Kolding (2002-2012)
 KIF Kolding København (2012-2018) 
 TSV St. Otmar St. Gallen (Siden 2018-2020)
Høj Elite Håndbold (Siden 2020-)

Landskampe 
 Ynglingelandhold: 32
 Ungdomslandshold: 36
 A-landshold: 245 (pr oktober 2017)

Spillerhæder 
 Årets herrespiller i den danske liga (2006)
 Årets landsholdsspiller (2005)

Resultater

Landsholdet 
 2014 EM sølv
 2013 VM sølv
 2012 EM guld
 2011 VM sølv
 2008 EM guld

Turnering, klub og mål

Noter

Eksterne henvisninger 

Håndboldspillere fra Danmark
Personer fra Gladsaxe
Håndboldspillere fra FIF
Håndboldspillere fra Kolding IF
Olympiske håndboldspillere fra Danmark
Personer i Kraks Blå Bog
Deltagere for Danmark ved sommer-OL 2012
Isoroku Yamamoto

Isoroku Yamamoto (山本五十六 Yamamoto, Isoroku) (født 4. april 1884, død 18. april 1943) var en japansk admiral og øverstbefalende for den japanske flåde i tiden fra 1939-1943.

I slaget ved Tsushima i 1905 under den russisk-japanske krig mistede han to fingre. Yamamoto planlagde og organiserede det japanske angreb på Pearl Harbor den 7. december 1941. Yamamoto døde den 18. april 1943, da det fly, han var ombord på, blev skudt ned af et amerikansk fly (Operation Vengeance). Ønskede ikke krigen mod USA, men fulgte de ordrer han fik til at angribe Pearl Harbour.

Eksterne henvisninger 

Militærfolk fra Japan
Personer i 2. verdenskrig
Gratin

Gratin er en fransk madret tilberedt i et ild- eller ovnfast fad (el. bradepande) i ovn.
I den franske tradition er der rasp og ost på toppen af madretten der efter tilberedningen giver en sprød og gylden overflade.
Ordet er afledt af det franske gratter, der betyder skrabe eller kradse og henviser til at retten traditionelt består af rester fra de forudgående dages måltider.

En gratin kan laves af ost, kød, grøntsager og fisk, overhældt med en mælkesovs som en bechamelsovs, der er tilsat æg. Blandingen dækkes med ost, rasp eller  brødkrummer, som får smørklatter på og bages i ovnen til gratinenn får en sprød, brun overflade.

Kartoffel-, rosenkåls- og blomkålsgratin er gode eksempler, men der er et utal af muligheder og varianter. Ost kan evt. udelades.

Henvisninger 

Madretter
Mad fra Frankrig